題西亭
作者：白居易
朝代：唐

paragraphs: 朝亦視簿書，暮亦視簿書。
簿書視未竟，蟋蟀鳴座隅。
始覺芳歲晚，復嗟塵務拘。
西園景多暇，可以少躊躇。
池鳥澹容與，橋柳高扶疎。
煙蔓嫋青薜，水花披白蕖。
何人造茲亭，華敞綽有餘。
四簷軒鳥翅，複屋羅蜘蛛。
直廊抵曲房，𥦖窱深且虛。
修竹夾左右，清風來徐徐。
此宜宴佳賓，鼓瑟吹笙竽。
荒淫即不可，廢曠將何如。
幸有酒與樂，及時歡且娛。
忽其解郡印，他人來此居。